In nomine sancte et individue Trinitatis, Karolus, divina favente clementia, imperator augustus. Queque pro Dei amore sanctorumque reverentia efficere satagimus profutura nobis ad presentem vitam facilius transigendam et ad futuram beatitudinem facilius obtinendam non dubitamus. Noverit igitur fidelium sancte Dei ecclesie nostrorumque presentium ac futurorum industria, quod nobis complacuit, ut credimus, divina inspirante clementia, cuidam monacho nomine Gregorio caput abbatie S. Martini Augustodunensis, id est basilicam in suburbio ejusdem civitatis quondam a Siagrio episcopo et Brunechilde regina constructam cum quibusdam sibi pertinentibus rebus, ob genitoris genitricisque nostre necnon et avie nostre ac conjugis remedium, prefata ac venerabili monaco omnibus vite sue diebus habenda largiri, largiendoque confirmare, ea videlicet ratione, ut eamdem basilicam, quequidem a paganis destructa postmodum vero a pseudo-cristianis perfundata et funditus annulata ac sine habitatione erat derelicta, a fundamentis relevet, reedificet et confirmet, et monachos ibidem sub regula S. Benedicti Deo perpetuum militaturos constituat, qui partibus Aquitanie regionis ob Normannorum securitatem, loco et propriis derelictis, confugere fecerunt, quibus omni vite sue tempore abbas existat, et post suum obitum ipsi monachi juxta canonicam et monasticam autoritatem habeant licentiam eligendi abbatem. Unde hoc celsitudinis nostre preceptum fieri jussimus per quod prefatam basilicam cum omnibus rebus et mancipiis in circuitu et per diversa loca sitis, quas in nostro indominicato tenebamus, villam ecclesiam Cellam (la Celle) in eodem pago sitam cum appendiciis, et villam Tilium (Thil) cum sibi pertinentibus; et in pago Avalensi villam Garillas (Girolles) cum omni re ad se pertinente; ac in pago Nevernense Cambortum (Chambord) villam cum sibi pertinentibus; itemque in pago Augustodunense villam Fabriculo (Verrière), beneficium quoque Gottedei et beneficium Baldulfi, beneficium Rotberti necnon et beneficium Aymulfi concedimus cum omni integritate eorum et in pago Foro-Juliensi villam Verezmonem (Bargemont près de Fréjus) cum appendiciis cunctisque rebus et mancipiis jure ad istas superius publicatas, juste et legaliter pertineant eidem prenominato Gregorio monacho cuncto vite sue tempore jure beneficiario habendum ac regulariter observandum concedimus, eo scilicet pacto, ut sicut premissum est eamdem basilicam restituat ac monachos ibi jugiter Deo omnipotenti famulaturos collocet, quibus dum vixerit abbas jure presit et prosit; et post, ipsi monachi sub nostro permanentes mundiburdo ac defensione, abbatem sibi regulariter et canonice eligant, atque unanimiter perpetuum pro genitore genitrice que nostra et pro nobis, conjuge ac prole, totiusque regni statu continuis precibus Dei omnipotentis misericordiam implorent. Statuimus etiam ut quicumque ex rebus ejusdem abbatie beneficia habent nonas et decimas earum rerum ecclesie reddant annuatim, et queque edificiorum ex eisdem beneficiis que circa eamdem ecclesiam acta fuerint perficiant. Eadem vero abbatia sub immunitatis nostre munimine maneat, et quisquis per nos successoresve nostros eidem ecclesie largiri aut de ejusdem abbatie rebus restituendo largiri libuerit sub prefate autoritatis precepto atque immunitatis munimine consistat. Unde etiam hoc altitudinis nostre preceptum fieri illique dari jussimus per quod ipse suique successores memoratas res absque alicujus contradictionis inquietudine perpetuum tenendo possideant. Ut autem hec nostre munificentie largitio firmior habeatur et inviolabilius per futura tempora consequatur, manu propria eam firmavimus et annuli nostri impressione subter jussimus sigillari. Signum Karoli Serenissimi imperatoris. Salomon cancellarius ad vicem Lituardi archicancellarii recognovi. Dat. XVI kal. julii, anno incarnationis Domini nostri Jesu Christi DCCC LXXXV, indictione tertia. Actum Graneis palatio, anno quinto imperatoris in Italia, in Francia orientali III. In Dei nomine. Amen.